kardosdrur/scandi-wiki huggingface dataset:
Sørvágur

Sørvágur er en bygd, der ligger på vestsiden af Vágar på Færøerne i bunden af fjorden Sørvágsfjørður. Elven Stórá løber midt gennem bygden og deler den i to.

Sørvágs Bygdasavn udstiller bl.a. forskellige fiskeredskaber, andre brugsredskaber og fotos.

Til kommunen, der har 1221 indbyggere, hører Bøur og Gásadalur på nordsiden af fjorden og øen Mykines i vest og desuden holmene Tindhólmur, Gáshólmur og de to drangar (fritstående klipper). Øst for byen findes Færøernes største indsø Sørvágsvatn/Leitisvatn.

Der er et hotel, mange forretninger, en kirke fra 1886 og en fiskerihavn med flere fiskefabrikker. Sørvágur har en relativt stor havn, hvorfra postbåden til Mykines sejler. Øst for bygden ligger Færøernes eneste lufthavn, Vágar Lufthavn.

Historie 
 Arkæologiske undersøgelser har påvist, at Sørvágur var bebygget helt tilbage omkring år 1000 (se Vikingetiden på Færøerne). 
 I 1200-tallet lå bygden ved åen Hanusará, men flyttede senere længere mod syd. 
 I 1400-tallet ejede den norske adelsslægt Benkenstock jorden i Sørvágur.
 I 1584 bliver bygden første gang nævnt på skrift. Der var kun tre små gårde i Sørvágur, som lå henholdsvis i Suðurtriðingur, Norðurtriðingur og Úttriðingur.
 I 1665 købte danskeren Severin Fohrman jorden fra Benkenstock og solgte jorden tilbage til lokalbefolkningen. Det betyder, at næsten al jord ikke blev kongsjord, men blev odelsjord. 
 Ved den første folketælling i 1801 havde Sørvágur 86 indb. og i 1855 163 indbyggere. Det var normalt i den periode, at kun kongsbønder havde egen fiskebåd. Gamli Dávur fra Sørvágur var den første færing uden jord, som købte sin egen færøbåd til at fiske med.
 I 1942 under 2. verdenskrig, da flyvepladsen blev bygget (1942-1944), boede 5000 britiske soldater i Sørvágur, men nu kan man kun se små rester af deres bebyggelser på sydsiden af bygden. I Sørvágur og Vatnsoyrar var der store barakker, hvor der foruden kontor og indkvarteringsbarakker også var underholdning med bl.a. koncerter, dans og boksekampe. 
 I 1952 blev færøernes første fiskefabrik bygget i Sørvágur.
 I 2016 døde færøernes ældste person nogensinde, Theodor Thomassen, som kom fra Sørvágur og blev 107 år gammel.

Trivia 
 Sørvágur deler en årlig byfest, Vestanstevna, med bygderne Miðvágur og Sandavágur. Byfesten er en slags mini-Ólavsøka og afholdes i begyndelsen af juli. Siden 2013 har der også været en årlig Country,- og Bluesfestival i Sørvágur, og den finder sted i juni.

Galleri

Litteratur 
 Sonni Jacobsen: Sørvágur og sørvingar. Sørvágur: Forlagið Ytstifjórðingur 1995-1996. – 2 bind (byhistorie over 1000 sider)
 Uddrag fra bind I  
 Uddrag fra bind II

Eksterne henvisninger 

 psp-info, Sørvágur 
 Faroeislands.dk
 Kort.fo – Interaktiv kort over kommunen 
 Portal.fo – Webcam over byen 
 http://www.bygdarsavnid.com – museet

Byer på Færøerne
Vágar
Klokke-slægten

Klokke (Campanula) er en slægt med 473 arter, der er udbredt i Europa, Asien og Nordamerika. Det er stauder eller sjældnere: én- eller toårige planter, ofte med en bunddækkende eller pudeagtig vækstform. Frugterne er 3- eller 5-rummede kapsler. Blomsterne er samlet i klaser eller aks, og de er 5-tallige og regelmæssige. Kronbladene er som regel blå eller violette, og de er rør- eller klokkeformet sammenvoksede, mens spidserne dog er frie. Frugterne er kapsler med små huller, hvor de mange frø kan drysse ud.

Her omtales kun de arter, som er vildtvoksende eller dyrket i Danmark.

 
Alpinplanter
Nordby (Fanø)

Nordby er den største by på Fanø med  og samtidig øens færgehavn med forbindelse til fastlandet. Den fungerer som overfartsby til Esbjerg.
 
Nordby er vokset op omkring den oprindelige bebyggelse Odden. I løbet af 1700-tallet skete en udvikling af skipperbyen, som stadig præger Nordbys gamle del. Det oprindelige stisystem i byen (slipper) havde retning øst-vest, mens den nuværende Hovedgade, der går nord-syd er sekundær. I dag er byen vokset mod vest og syd, således at Nordby nu er sammenbygget med den del af Rindby, der blev kaldt Nørby eller blot "Byen", der ligger syd for Strandvejen mod ferieområdet Fanø Bad.
 
Befolkningen i Nordby er beskæftiget i turisme, håndværk og servicefag. Med lukningen af søfartsuddannelserne er andelen af søfolk faldende, mens antallet af pendlere til fastlandet er stigende.
 
I Nordby ligger også Fanø skole, tidligere Nordby skole, der er øens eneste skole og har 351 elever fordelt på 0-10. klasse. Skolen bruges primært af øens beboere, men bruges også i mindre grad af folk fra Esbjerg. Skolen huser også Nordby Bibliotek.

I et tidligere elværk på Strandvejen i Nordby ligger Fanø Bryghus med mikrobryggeri og café.

Nordby ligger i Fanø Kommune og hører til Region Syddanmark.

Kilder

Eksterne henvisninger 

 naturstyrelsen.dk: Velkommen til Fanø

Byer på Fanø
Chiang Kai-shek

Chiang Kai-shek (født 31. oktober 1887, død 5. april 1975) var lederen af Republikken Kina (Taiwan) fra 1928 til sin død i 1975.

Chiang Kai-shek er hans europæiske navn, på mandarin er han Jiang Jieshi (蒋介石).

Han havde stærke antikommunistiske holdninger og var en af lederne af det nationalistiske parti Guomindang, der blev dannet I 1912 som en fortsættelse af den Revolutionære Alliance. Trods partiets antikommunistiske holdning var Chiang Kai-shek indstillet på at samarbejde med Kinas kommunistiske parti for at vælte deres fælles fjende, Yuan Shi-kai, og de to partier samarbejdede fra 1921 til 1927. 

Da Sun Yat-sen fra Guomindang partiet døde i 1925, blev Chiang Kai-shek den øverste leder af partiet. Chiang Kai-shek vendte sig i 1927 mod Kinas kommunistiske parti og sendte tropper mod byen Shanghai, hvor flere af de kommunistiske ledere befandt sig. Chiang Kai-sheks soldater massakrerede  kommunisterne og fagforeningsfolk i Shanghai. Det blev begyndelsen på 22 års borgerkrig (1927-1949). 

Chiang Kai-Shek arbejdede i ti år på at skabe en moderne Guomindang-stat, og Sun Yat-sens idealer om et kinesisk demokrati blev skubbet i baggrunden. Chiang Kai-Shek havde skabt et korrupt militærdiktatur. Kommunisterne og alle andre oppositionsgrupper blev forfulgt. Chiang Kai-Sheks Guomindang-styre endte med udplyndring af de fattige bønder. Chiang Kai-Sheks forsøg på at styre Kina i en vestlig retning med en moderne Guomindang-stat gik den forkerte vej, da bønderne efter udplyndringen skiftede til kommunisterne. Japan greb ind i 1931. Mens borgerkrigen raserede, befriede japanerne Manchuriet med landets mange råstoffer. Det medførte, at Chiang Kai-shek blev besluttet på hurtigt at gøre op med Kinas kommunistparti, så at han kunne fokusere sine militære styrker på at forsvare og bekæmpe den japanske hær. Borgerkrigen "indstilledes" 1937-1945, hvor Guomindang og kommunisterne mere eller mindre samarbejdede for at uddrive den japanske hær.

Kilder 

Politikere fra Kina
Personer i Kinas historie
Antikommunister
Pasteurisering

Pasteurisering er en meget anvendt metode til forbedring af fødevarers holdbarhed uden at forringe deres smag eller næringsværdi væsentligt. Den blev opfundet af den franske naturvidenskabsmand Louis Pasteur i 1862.

Pasteurisering kan foregå ved  enten høj- eller lavpasteurisering. Lavpasteurisering er en opvarmning af produktet til 72 °C i 15 sekunder, mens højpasteusering er en opvarmning af produktet til 87 °C i 15 sekunder eller til 90 °C i 5 sekunder. Hverken høj- eller lavpasteurisering påvirker det ernæringsmæssige indhold i produktet, mens højpasteusering påvirker smagen.

Pasteuriseringen indebærer, at bakterier, som ellers ville fordærve fødevaren, dræbes. Når fødevaren derefter emballeres, så den ikke igen udsættes for bakterier, vil den kunne holde sig længe. Pasteuriseringen virker derimod ikke mod andre former for fordærvning som harskning, der skyldes iltning af fedtstoffet i fødevaren ved en rent kemisk proces eller nedbrydning i stærkt sollys.

Referencer 

Konservering af madvarer
Gør-det-selv

Gør-det-selv er også godt kendt som DIY (engelsk forkortelse for do it yourself) er en måde at bygge, modificere eller reparere ting uden direkte hjælp fra eksperter eller professionelle.
Akademisk forskning beskriver gør-det-selv som et adfærd, hvor "individer anvender rå- eller semiråmaterialer og dele til at producere, ændre eller rekonstruere genstande, inklusive genstande fra naturen (landskabet)". Gør-det-selv kan være udløst af forskellige motivationer, som tidligere har været kategoriseret som markedsmæssig motivation (økonomiske fordele, mangel på tilgængelighed af produkter, dårlig produktkvalitet, behov for brugertilpasning) og identitet (håndværk, indflydelse, fællesskabsfølelses eller unikum).

Termen "gør-det-selv" (do-it-yourself) er blevet associeret med forbrugere siden mindst 1912, primært inden for forbedringer i hjemmet og vedligeholdelsesaktiviteter. Frasen "do it yourself" var blevet en del af standard engelsk i 1950'erne, i forbindelse med omtale af privatpersoner der udførte forbedringer i hjemmet og forskallige små byggeprojekter som både rekreationel og pengebesparende aktivitet.
I Danmark kan udtrykket gør-det-selv identificeres tilbage til oktober 1955, hvor det første gang optræder i tidsskriftet Populær Mekanik. Det optræder flere gange i 1960-erne og er senere blevet optaget i Retskrivningsordbogen.

Gør-det-selv har siden fået en bredere betydning, og dækker i dag en lang række færdigheder. Gør-det-selv er blevet associeret med international alternativ rock, punkrock og indie rock, indymedia, piratradiostationer og zine-fællesskaber. I denne forbindelse er gør-det-selv relateret til Arts and Crafts, idet det ofte tilbyder et alterativ til den moderne forbrugerkulturs vægt på at være afhængig af andre for at tilfredsstille behov. Det er også blevet et fremherskende term inden for privatøkonomi, når privatpersoner selv investerer i aktier frem for at overlade dette til professionelle.

Se også 
 Circuit bending
 Kultstatus
 Kunstnerisk frihed
 Underground
 Subkultur

Referencer

Eksterne henvisninger 

Subkulturer
Indie
Vandgravere

Vandgravere (Noteridae) er en familie af biller. De er nært beslægtede med vandkalvene og blev tidligere klassificeret i samme familie som dem. Familien består af omkring 230 arter i 12-13 slægter. Vandgravere er udbredt globalt, men er mere hyppige i troperne.

Vandgravere er relativt små med en længde på 1-5 mm. Kroppen er oval og varierer i farven fra lyst brun til mørkere rødlig brun. Både larverne og de voksne vandgravere lever i vand.

Arter i Danmark 
 Noterus clavicornis
 Noterus crassicornis

Klassifikation 
Familie: Noteridae
 Slægt: Noterus
 Noterus clavicornis
 Noterus crassicornis
 Noterus laevis

Biller
Iltning

''Oxidation omdirigeres hertil. Oxidation har en mere generel betydning inden for kemi, se Redox-reaktioner.

Iltning eller oxidation er en kemisk proces, hvor et materiale eller stof går i forbindelse med ilt, typisk fra atmosfæren.

Ved oxidationen af en kemisk forbindelse ses en stigning i oxidationstallet for et atom eller grupper af atomer i den kemiske forbindelse. Ofte ses dette som en afgivelse af elektroner, andre gange blot som et fald i antallet af elektroner der omgiver et atom eller en gruppe af atomer. Ved afbrændingen af methan (nedenfor) ses f.eks. et fald i antallet af elektroner der omgiver carbonatomet i methan, mens der ses en stigning i antallet af elektroner der omgiver oxygen:

CH4 + 2 O2 → CO2 + 2 H2O

For metaller gælder det at oxidationsprocessen sker således at et metal ioniseres hvorved det kan danne ionforbindelser, f.eks. i form af rust.

Harskning er et eksempel på iltning; her går ilten i forbindelse med fedtstoffet i det stof der harsknes (f.eks. smør). Iltning kendes også fra vin, der skal iltes med den helt rigtige mængde for at få den bedste smag frem, men iltes vinen for meget, ødelægges smagen.

Hvis metallers overflade skades af kemiske reaktioner er det altid oxidation. F.eks. når jern ruster, når kobber irrer eller når sølv bliver sort af svovl.

Se også 
Flogiston-teorien

Kemiske processer
Tag til marked i Fjordby

Tag til marked i Fjordby er en dansk film fra 1957.
Manuskript John Olsen og Peer Guldbrandsen.
Instruktion Poul Bang.

Medvirkende 
Dirch Passer
Ove Sprogøe
Buster Larsen
Lily Broberg
Asbjørn Andersen
Paul Hagen
Henry Nielsen
Karl Gustav Ahlefeldt
Bent Vejlby
Carl Johan Hviid
Miskow Makwarth
Christian Jørgen "Tribini" Nielsen

Eksterne henvisninger 
 

Danske film fra 1957
Film instrueret af Poul Bang
Dansksprogede film
Krudt og klunker

Krudt og klunker er en dansk film fra 1958, skrevet af Finn Methling og Annelise Hovmand, der også instruerede.

Medvirkende
Gunnar Lauring
Vera Gebuhr
Sigrid Horne-Rasmussen
Elga Olga Svendsen
Johannes Meyer
Vivi Bak
Jørgen Reenberg
Kjeld Petersen
Dirch Passer
Ole Monty
Johannes Marott
Lise Thomsen
Svend Bille
Mogens Brandt
Jørgen Ryg
Lili Heglund
Miskow Makwarth
Peter Kitter
Minna Jørgensen
Vera Stricker

Eksterne henvisninger 
 

Danske film fra 1958
Film instrueret af Annelise Hovmand
H.C. Branner

Hans Christian Branner (født 23. juni 1903 i Ordrup, død 23. april 1966 i København) var en dansk forfatter. Fra 1960 var H. C. Branner medlem af Det Danske Akademi.

Forfatterskab 
Han har skrevet både romaner, noveller (To minutters stilhed, 1944), essays (Vandring langs floden, 1956) og skuespil (Thermopylæ, 1958). I sine romaner er han pædagogisk og forklarende. H.C. Branner debuterede med romanen Legetøj i 1936. Han blev meget hurtigt populær, da hans romaner og noveller handlede om den virkelighed læserne levede i. Og han skrev forståeligt. I et interview med Niels Birger Wamberg talte H.C.Branner om sin debut Legetøj, der i første omgang ikke kunne sælges, men som senere som billigbog gik i et enormt oplag

H.C. Branner modtog mange priser og legater. Han skrev om mennesker og den måde de påvirker hinanden på — positivt og negativt. Han var inspireret af Freuds teorier om, at årsagen til et menneskes problemer ligger dybt i personligheden. Hans måde at løse dem på var at se tilbage på barndommen for at finde årsagen til problemerne.

Branner havde troen på, at mennesket bliver frit ved at kende sin fortid og bearbejde den. Hans hovedpersoner er tit mennesker i krise, og forfatteren beskrev, hvordan de så ind i sig selv for at finde løsningen. Branner var humanist og anså tolerance for grundlæggende. Magtsyge og trang til at bestemme over andre anså han som ødelæggende og som en modsætning til kærligheden.

Privatliv 
Han blev født 23. juni 1903 i Ordrup som søn af rektor ved Ordrup Gymnasium Christian Branner og Fanny Branner, født Frederiksen.

Han blev i 1921 student fra Ordrup Gymnasium.

Han blev gift 20. juni 1930 i Skovshoved Kirke med Karen Margrethe Ingeborg Eline Havn de Moldrup (1906-1993). og var far til journalist og forfatter Jens Branner (1933-2013).

H.C. Branner ligger begravet på Hørsholm Kirkegård.

Udvalgt bibliografi 
 Legetøj – 1936
 Barnet leger ved stranden – 1937
 Om lidt er vi borte (noveller) – 1939
 Drømmen om en kvinde – 1941
 Historien om Børge – 1942
 To minutters stilhed (noveller) – 1944
 Angst (noveller) – 1947
 Rytteren – 1949
 Søskende (drama) – 1952
 Ingen kender natten – 1955
 Ariel (noveller) – 1963

Hædersbevisninger 
 Emma Bærentzens Legat (1934)
 Boghandlernes gyldne Laurbær (1950)
 Holberg-medaljen (1954)

Referencer

Eksterne henvisninger 
 
 H.C. Branner på Dansk Biografisk Leksikon
 H.C. Branner på Dansk Forfatterleksikon
 H.C. Branner på Danske Litteraturpriser
 
 

Romanforfattere fra Danmark
Novelleforfattere fra Danmark
Dramatikere fra Danmark
Det Danske Akademi
Kulturradikale personer
Personer i Kraks Blå Bog (afdøde)
Modtagere af Boghandlernes gyldne Laurbær
Personer fra Ordrup
Personer i Dansk Biografisk Leksikon
Danskere i 1900-tallet
Dansksprogede forfattere fra Danmark
Danskere nomineret til Nordisk Råds Litteraturpris
Studenter fra Ordrup Gymnasium
Modtagere af Holbergmedaljen
Sunny Beach

Sunny Beach (, ) er en by på Sortehavskysten i Bulgarien ca. 35 km nord for Burgas i Obsjtina Nessebar i Burgas-provinsen. Sunny Beach er Bulgariens største turistrejsemål, og er hjemsted for mere end 120 hoteller, som i en årrække har udvidet byen.

Sunny Beach har kun en lille lokalbefolkning, men i sommermånederne besøges byen af mange hundrede tusinde turister.

Stedet blev etableret da regeringen ønskede at tiltrække turister med udenlandsk valuta, som man kunne veksle sig til. For bare 60 år siden var der ikke andet end ren sandørken og små gårde.
Den engelske betegnelse Sunny Beach er ikke et navn opfundet i marketingsøjemed, men blot en oversættelse af byens bulgarske navn.

Eksterne henvisninger 

Byer i Bulgarien
Strande
Absolute Music 16

Absolute Music 16 er en kompilation i serien Absolute Music udgivet den 28. november 1997.

Spor 
 Puff Daddy & Faith Evans – "I'll Be Missing You"
 Spice Girls – "Spice Up Your Life"
 George Michael – "The Strangest Thing '97"
 Chumbawamba – "Tubthumping"
 The Corrs – "Only When I Sleep"
 The Rolling Stones – "Anybody Seen My Baby"
 M People – "Just For You"
 Gary Barlow – "Open Road"
 Shola Ama – "You're The One I Love"
 Boyzone – "Picture Of You"
 Janet Jackson – "Got 'Til It's Gone"
 Hanson – "Where's The Love"
 The Verve – "The Drugs Don't Work"
 Kylie Minogue – "Some Kind Of Bliss"
 Juice – "I'll Come Runnin'"
 Lars H.U.G. – "Love Me Tender"
 Sarah Brightman – "Who Want's To Live Forever"
 Bentley Rhythm Ace – "Bentleys Gonna Sort You Out !"
 Bonustrack: 112 featuring The Notorious B.I.G. – "Only You"

Album fra 1997
16
Iltkatastrofen

Den store Iltkatastrofe (forkortelse GOE fra eng. Great Oxygenation Event), iltkatastrofen eller oxygenkatastrofen var en væsentlig miljøændring på jorden, som menes at have fundet sted for ca. mellem 3,8-2,45 milliarder år siden i æonen Prækambrium, da cyanobakterier udviklede evnen til at udskille ilt som et restprodukt fra omdannelse af CO2 ved fotosyntese. Den store mængde dannede ilt medførte en økologisk krise.

Jordens iltningsproces

Trin 1
Fra jorden dannelse for ca. 4,54 milliarder (4,54 Ga) år siden til ca. 3,7-2,45 Ga antages O2 ikke at blive produceret af liv.

Trin 2
I tidsperioden ca. 2,45–1,85 Ga (eller måske ca. 3,7–1,85 Ga) blev ilten først bundet i oceanerne ved kemiske reaktioner, først og fremmmest med jern, som bl.a. var opløst i verdenshavet, og gamle klipper indeholder massive aflejringer af jernmineraler, som anses for at være dannet, da jern og ilt kombineredes.

Trin 3
Da stoffernes kemiske reaktion med ilt i verdenshavet ikke længere tog al ilten, udgassede den resterende ilt til jordens atmosfære i tidsperioden ca. 1,85–0,85 Ga. Jordens atmosfære indeholdt hypotetisk set også den stærke drivhusgas methan (CH4) og muligvis ammoniak (NH3) (se den svage sols paradoks). Methan og ilt reagerer kemisk og resultatet er kuldioxid (CO2) og vand (H2O).

Trin 4 og 5
CO2 blev anvendt af fotosyntetiserende liv og med tiden udvikledes den nuværende atmosfære med stort iltindhold; trin 4 og 5 (0,85–0,54 Ga) og (0,54 Ga–nu).

Konsekvenser
For de obligate anaerobe organismer, som allerede fandtes i stor mængde på landjorden og i oceanerne, virkede ilten som en gift, og samtidig fjernede iltningen vigtige algenæringsstoffer fra oceanerne. Iltkatastrofens navn henviser derfor til iltens virkninger på disse organismer. (Obligate anaerobe organismer eksisterer stadig i dag i biosfæren de steder, hvor den fri iltkoncentration er tilstrækkeligt lav.)

Verdenshavet formodedes i starten at være uigennemsigtigt gulligt, især på grund af opløst reduceret jern, men grundet iltningen omsættes langt de fleste opløste jernforbindelser og andre opløste stoffer, til uopløselige stoffer, som synker til bunds. Resultatet er at verdenshavet bliver betydeligt klarere, så sollys kan komme længere ned i vandet.

Nogle organismer tilpasser sig ilten; fakultative anaerobe organismer - og nogle organismer benytter og kræver faktisk ilten til deres stofskifte; aerobe organismer. Der dukkede også flercellede eukaryote organismer op for ca. 600 Ma siden; Ediacara-faunaen. Fra ca. 543 Ma siden sker den Kambriske Eksplosion, hvor de mange dyrerækker dukkede op, hvoraf mange stadig repræsenteres af arter i dag.

Den Internationale Mineralogiske Sammenslutning har anerkendt ca. 5.200 mineraler i 2017. De to tredjedele af de 5.200 mineraler, menes at være opstået pga. iltkatastrofen.

Se også
 Den svage sols paradoks
 Gaia-hypotese

Kilder/referencer 
 When Did Earth's First Whiffs of Oxygen Emerge? Livescience

Økologi
Biologi
Klimahistorie
Prækambrium
Themisto (måne)

Themisto er en måne der kredser om planeten Jupiter: Den har navn efter Themisto, en af Zeus' elskerinder i den græske mytologi.
Den er temmelig lille; mindre end en halv snes kilometer i diameter, og eftersom den aldrig har været undersøgt på nært hold af rumsonder, ved man ikke ret meget om denne lille klode.

Opdaget to gange 
Themisto blev opdaget første gang den 30. september 1975 af Charles Kowal og Elizabeth Roemer: Desværre fik man dengang ikke tilstrækkelig præcise målinger af dens omløbsbane om Jupiter, så kort tid efter tabte man "sporet" af den nye måne. Den forblev en fodnote i faglitteraturen om Jupiters måner, men den 21. november 2000 opdagede et astronom-hold bestående af Scott S. Sheppard, David C. Jewitt, Yanga R. Fernández og Eugene A. Magnier en tilsyneladende "ny" måne omkring Jupiter. Den fik det midlertidige navn S/2000 J 1, men det varede ikke længe før man fandt ud af at den var identisk med den "forsvundne" måne fra 1975. Et andet hold, bestående af Brett J. Gladman, John J. Kavelaars, Jean-Marc Petit, Hans Scholl, Matthew J. Holman, Brian G. Marsden, Philip D. Nicholson og Joseph A. Burns havde også fået øje på S/2000 J 1; de havde blot indberettet deres opdagelse til det såkaldte Minor Planet Center i stedet for til den Internationale Astronomiske Union.
Navnet Themisto blev officielt vedtaget i 2002.

Jupiters måner
Student

En student er en person, der har taget en af de seks studieforberedende gymnasiale uddannelser i Danmark – enten studentereksamen (STX), højere handelseksamen (HHX), International Baccalaureate (IB), HF, EUX eller højere teknisk eksamen (HTX). Sammen med sit eksamensbevis modtager studenten som regel en studenterhue.

Somme tider bruges ordet student kun til at betegne personer, der har taget studentereksamen (STX) på det almene gymnasium. I så fald kalder man personer fra de tre andre gymnasiale uddannelser henholdsvis HF-studenter, HHX-studenter og htx-studenter.

Alternativ betydning
Betegnelsen student bruges også i betydningen "en studerende" – en person, der er i gang med en videregående uddannelse på et universitet. Denne anden betydning hænger sikkert sammen med, at studentereksamen (examen artium) i mange år blev taget på Københavns Universitet som en adgangseksamen til studier på universitetet. En person med studentereksamen var derfor i langt de fleste tilfælde under uddannelse eller havde færdiggjort denne, hvorefter han eller hun havde erhvervet sig en akademisk titel, der ville blive anvendt i stedet.

Studenterkørsel
Studenterkørsel er en betegnelse for den køretur, som en studenterklasse kører nogle dage efter, at de har modtaget deres eksamensbevis. Man starter hos én fra klassen, eller på skolen direkte efter dimission, med morgenmad og derefter fortsætter man rundt til de andre klassekammeraters hjem for at hilse på forældrene, drikke en øl og eventuelt få en snack eller lignende. Før i tiden kørte man som regel i hestevogn, men i nyere tid er det mest normalt, at man kører i lastbil, hvor studenterne står på ladet og synger osv.

Studenterkørsel er underlagt en specialiseret lovgivning også kaldet Regler for eksamenskørsel. Denne bliver årligt revideret og forbedret for løbende at sikre studenternes sikkerhed i forbindelse med studenterkørsel.

Eksterne henvisninger 

 UddannelsesGuidens information om de fire gymnasiale uddannelser 
 Erasmus – Europa

Gymnasial uddannelse i Danmark
Gymnasiale uddannelser
Titler
Studerende
Rasp

Rasp har flere betydninger:
 Rasp (værktøj) – en slags fil.
 Rasp (brød) – tørret, findelt brød